DA Den Europæiske Unions Tidende CE 84/79

(2004/C 84 E/0084)

SKRIFTLIG FORESPØRGSEL E-3669/03

af María Sornosa Martínez (PSE) til Kommissionen

(9. december 2003)

Om: Abeforsøgsstation i Camarles

Virksomheden Centre de Recherches Primatologiques Ltd. har for nylig indført 298 aber til Spanien til en forsøgsstation i Camarles, Tarragona, som det allerede er Kommissionen bekendt, jf. forespørgsel E-2259/02 (1). Aberne er beslaglagt af den catalanske regionale miljøforvaltning, indtil der gives garanti for, at de ikke indebærer risici for smitte og overførsel af sygdomme til befolkningen, og indtil det afgøres, om forsøgsstationens virksomhed er i overensstemmelse med lovgivningen i Catalonien.

De spanske myndigheder har midlertidigt trukket forsøgsstationens tilladelse til virksomhed tilbage under afventning af en endelig afgørelse fra den catalanske regionalregering.

— Mener Kommissionen ikke, at den i henhold til bestemmelserne i artikel 22 i direktiv 86/609/EØF (2) om unødig gentagelse af forsøg med dyr bør anmode de spanske myndigheder om oplysninger vedrørende ibrugtagningen af forsøgsinstallationerne for at sikre sig, at den virksomhed, der gennemføres på forsøgsstationen, overholder det anførte direktiv?

— Er Kommissionen parat til at undersøge de forholdsregler, som virksomheden og de spanske myndigheder har truffet for at sikre korrekt overholdelse af artikel 5, 14 og 15 i samme direktiv?

— Er Kommissionen bekendt med, at flere af de importerede aber tilhører arten »macaca fascicularis«, som er medtaget på CITES's røde liste over næsten truede dyrearter. Er Kommissionen bekendt med, at

de lande, som denne abeart stammer fra (først og fremmest Malaysia og Filippinerne) har forbudt udførsel af disse aber?

Svar afgivet på Kommissionens vegne af Margot Wallström

(26. januar 2004)

Hvad angår artikel 22 i Rådets direktiv 86/609/EØF af 24. november 1986 om beskyttelse af dyr, der anvendes til forsøg og andre videnskabelige formål, har Kommissionen ikke dokumentation for, at bestemmelserne i denne artikel ikke overholdes.

Det er de nationale myndigheder, der har ansvaret for at håndhæve artikel 5, 14 og 15 om dyrenes opbevaring og pasning, personalets uddannelse og betingelerne for godkendelse af opdrætter- og leverandørvirksomheder. Kommissionen has ikke dokumentation for, at disse bestemmelser ikke overholdes og har derfor ikke noget holdepunkt for at indlede en undersøgelse.

Kommissionen er klar over, at den pågældende art, Macaca fascicularis, er opført på liste II i CITES og i det tilsvarende bilag B til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed (3). Import af disse arter i Fællesskabet er kun tilladt, hvis oprindelseslandet har udstedt en gyldig eksporttilladelse (hvorved der tages hensyn til nogle landes forbud mod eksport), og hvis den pågældende medlemsstat, i givet fald i samråd med andre medlemsstater, vurderer, at importen ikke udgør en trussel mod artens bevaringsstatus. I det foreliggende tilfælde fremgår det af Kommissionens oplysninger, at aberne ikke er hentet fra vilde betande i oprindelseslandet. Forudsat at der foreligger eksporttilladelser herfor, er importen derfor ikke i strid med CITES eller forordning (EF) nr. 338/97.

(1) EFT C 309 E af 12.12.2002, s. 214.

(2) EFT L 358 af 18.12.1986, s. 1.

(3) EFT L 61 af 3.3.1997.